ซูเซิน บอยล์

**ซูเซิน บอยล์** (; เกิด: 1 เมษายน พ.ศ. 2504) เป็นนักร้องมือสมัครเล่นชาวสกอตแลนด์และเคยเป็นนักบริการชุมชน เธอได้รับความสนใจจากสาธารณชนเมื่อเธอปรากฏตัวในรายการบริเทนส์กอตแทเลินต์ () ฤดูกาลที่ 3 รอบแรก ณ วันที่ 11 เมษายน พ.ศ. 2552 เพื่อประกวดขับร้องเพลง "ไอดรีมด์อะดรีม" () เพลงจากละครเวทีเรื่อง "เลมีเซราบล์" () ซึ่งก่อนเธอจะขับร้อง ทั้งผู้ชมในโถงประกวดและคณะกรรมการตัดสินแสดงความกังขาเชิงลบต่อเธอ เนื่องจากเธอมีรูปลักษณ์ไม่น่าชม ร่างกายอุ้ยอ้ายทำให้เธอดูงุ่มง่าม การแต่งกายที่ล้าสมัย การมาจากเมืองชนบท กับทั้งอายุของเธอที่มากแล้ว แต่ในทางกลับกัน ความสามารถในการร้องเพลงของเธอยังให้ผู้ชมทั้งโถงและกรรมการอึ้งและประทับในในการแสดงถึงกับหลั่งน้ำตาและยืนขึ้นให้เกียรติ โดยกรรมการตัดสินทั้งสามคนลงคะแนนเสียงให้เธอผ่านการประกวดรอบแรก ทั้งนี้ การประกวดรอบดังกล่าวบันทึกขึ้นในเดือนมกราคม พ.ศ. 2552 ที่นครกลาสโกว์ ประเทศสกอตแลนด์ ประเทศบ้านเกิดของซูเซินเอง

ซูเซินยิ่งได้รับความสนใจมากขึ้นไปอีกเมื่อวีดิทัศน์การประกวดร้องเพลงดังกล่าวได้รับการนำลงเผยแพร่ทางเว็บไซต์ยูทูบ และเพียงหนึ่งสัปดาห์นับแต่วันนำลงเว็บไซต์ก็มีผู้เข้าชมมากกว่าสี่พันสามร้อยล้านครั้งทั่วโลก มีการนำเสนอเรื่องราวเกี่ยวกับเธอโดยสื่อมวลชนนานาชาติ รวมถึงประเทศไทย นอกจากนี้ บริษัทโซนีมิวสิกยังเตรียมทำสัญญาจ้างซูเซินเป็นนักร้องในสังกัดอีกด้วย

## ชีวิตส่วนตัว

ซูเซิน บอยล์ เกิดเมื่อวันที่ 1 เมษายน พ.ศ. 2504 ณ เมืองแบล็กเบิร์น เทศมณฑลเวสต์โลเธียน ประเทศสกอตแลนด์ โดยเป็นบุตรคนสุดท้องในบรรดาบุตรเก้าคนของนายแพทริก บอยล์ () พนักงานโกดังที่โรงงานบริติชเลย์แลนด์ () ในเมืองบาธเกต () กับนางบริดเจ็ต บอยล์ () นักพิมพ์ชวเลข ซูเซินมีพี่ชายสี่คน และพี่สาวอีกสี่คน ซึ่งพี่น้องทั้งเก้าคนนี้ปัจจุบันเสียชีวิตแล้วสามคน เมื่อตอนซูเซินเกิด มารดามีอายุได้สี่สิบสี่ปี และหนังสือพิมพ์ซันเดย์ไทมส์รายงานว่า เวลานั้นเป็นช่วงที่ลำบากมาก เพราะไม่มีออกซิเจนเพียงพอจะให้แก่ซูเซินเมื่อแรกเกิด ทำให้ประสาทการเรียนรู้ของเธอทำงานอ่อน เมื่อตอนเข้าโรงเรียนจึงเป็นที่กลั่นแกล้งและล้อเลียนกันอย่างสนุกสนานของเพื่อน ๆ 

เมื่อสำเร็จการศึกษาระดับมัธยมศึกษาโดยมีคุณสมบัติตามเกณฑ์เพียงบางประการแล้วนั้น ซูเซินเข้ารับการอบรมประกอบอาหารที่วิทยาลัยเวสต์โลเธียน () เป็นเวลาหกเดือน และเข้าโครงการฝึกอาชีพที่รัฐบาลจัดขึ้นต่ออีกระยะหนึ่ง ในช่วงนั้นเธอชื่นชอบการเข้าชมละครเวทีและได้เข้าชมที่โรงละครท้องถิ่นหลายครั้ง เธอจึงได้ชมดูนักร้องเพลงมืออาชีพขับร้องอย่างเพลิดเพลิน

ใน พ.ศ. 2538 ซูเซินเข้าทดสอบการแสดงในรายการ "มายไคนด์ออฟพีเปิล" () ของไมเคิล แบร์รีมอร์ () โดยรายการกำลังจัดการแข่งขัน ณ ศูนย์การค้าแบรเฮด () นครกลาสโกว์ ซึ่งครั้งนั้นซูเซินกล่าวว่าเธอตื่นเต้นเกินกว่าจะสงบสติอารมณ์และสร้างความประทับใจให้แก่ผู้ชมได้ ต่อมา ซูเซินเข้ารับการอบรมร้องเพลงจากนักฝึกเสียงชื่อดัง เฟรด โอเนล () และใน พ.ศ. 2542 เธอได้อัดเสียงร้องเพลง "ครายมีอะริเวอร์" () สำหรับอัลบั้มการกุศลที่สภาเทศบาลจัดทำขึ้นเพื่อเฉลิมฉลองคริสต์สหัสวรรษที่ 2   นอกจากนี้ ซูเซินยังได้เข้าเรียนการแสดงที่โรงเรียนฝึกสอนการแสดงแห่งเอดินบะระ () และได้แสดงในเทศกาลเอดินบะระฟรินจ์ () อันเป็นเทศกาลทางศิลปกรรมที่จัดขึ้นอย่างยิ่งใหญ่สุดของโลกเป็นประจำทุกปี ด้วย

สำหรับชีวิตครอบครัวนั้น บิดาของซูเซินถึงแก่กรรมในกลางพุทธทศวรรษที่ 253 (พ.ศ. 2530-2540) และญาติพ้องน้องพี่ของเธอก็จากบ้านไปทั้งหมด ทิ้งให้ซูเซินอาศัยอยู่ลำพังกับมารดาผู้ชรา ซึ่งนางบริดเจ็ต มารดาของซูเซิน นั้นทราบว่าบุตรสาวของตนชอบร้องเพลง ก็มักชี้ชวนและให้กำลังใจบุตรสาวให้เข้าร่วมการประกวดร้องเพลงของท้องถิ่นเสมอ และซูเซินก็คว้ารางวัลชนะเลิศมาหลายครั้ง ทั้งนี้ นางบริดเจ็ตยังชี้ชวนให้ซูเซินเข้าประกวดร้องเพลงที่รายการ "บริเทนส์กอตแทเลินต์" () หลายครั้ง โดยกล่าวว่าอยากให้ซูเซินได้ลองเสี่ยงแสดงความกล้าร้องเพลงต่อหน้าผู้ชมขนาดใหญ่มากกว่าผู้ชมในโบสถ์ แต่ซูเซินปฏิเสธว่าเธอรู้สึกว่ายังไม่พร้อม กระทั่งนางบริดเจ็ตเสียชีวิตใน พ.ศ. 2550 เมื่ออายุได้เก้าสิบเอ็ดปี ซูเซินคงพำนักอยู่ในบ้านหลังเดิมที่มีห้องนอนสี่ห้องต่อไป โดยมีแมวชราชื่อ "เพ็บเบิลส์" () เป็นเพื่อนแก้เหงา เพื่อนบ้านของซูเซินบอกนักข่าวว่า ซูเซินไม่เคยมีหรือจัดงานวันเกิดของตัวเองเลยเพราะใช้เวลาดูแลเอาใจใส่มารดาอยู่เสมอ และหลังจากมารดาเสียชีวิตแล้ว ซูเซินก็พยายามข่มใจต่อสู้กับการสูญเสียครั้งนี้โดยบอกกับตัวเองว่า จะขอทำใจอยู่ในบ้าน ไม่ออกไปข้างนอก ตอบเสียงเคาะประตู หรือรับโทรศัพท์สักสามสี่วัน

ซูเซินเปิดเผยต่อมา การจากไปของมารดาตนเป็นแรงผลักดันให้เธอกล้าเข้าประกวดที่รายการ "บริเทนส์กอตแทเลินต์" และหากเธอมาถูกทางแล้ว เธอจะหางานด้านดนตรีทำต่อไปเพื่ออุทิศให้แก่มารดาในสรวงสวรรค์ โดยในการประกวดร้องเพลงดังกล่าวนั้น เธอทราบดีว่าผู้ชมในโถงประกวดย่อมมองเธอในเชิงลบเพราะเธอมีรูปลักษณ์ไม่น่าดูชม กระนั้น เธอบอกปัดที่จะเปลี่ยนความเป็นตัวของเธอเอง และกล่าวว่า *"ฉันรู้ความคิดของพวกเขาดี แต่ทำไมต้องเก็บมาใส่ใจด้วยตราบเท่าที่ฉันสามารถร้องเพลงได้ ก็นี่ไม่ใช่การประกวดนางงามเสียหน่อย"* นอกจากนี้ การร้องเพลงในรายการดังกล่าวยังเป็นการร้องเพลงครั้งแรกของซูเซินนับแต่การตายของมารดาด้วย

ซูเซินนั้นไม่เคยแต่งงานมาก่อน และระหว่างให้สัมภาษณ์ก่อนขึ้นร้องเพลงในรายการ "บริเทนส์กอตแทเลินต์" นั้น เธอกล่าวว่ายังไม่เคยได้รับการจุมพิตมาก่อนเลย และต่อมาก็กล่าวว่า นั่นเป็นเพียงมุกตลกที่เธอแต่งเย้าเล่น แต่มันกลับได้ผลเกินควร  ขณะนี้เธอกำลังไร้อาชีพหลัก และทำหน้าที่เป็นอาสาสมัครที่โบสถ์อาวร์เลดีออฟลูเอิดส์ () เมืองวิตเบิร์น

## การปรากฏตัวในสื่อ

ซูเซินได้ขับร้องเพลง "ไอดรีมด์อะดรีม" () เพลงจากละครเวทีเรื่อง "เลมีเซราบล์" () ในรายการบริเทนส์กอตแทเลินต์ () ฤดูกาลที่ 3 รอบแรก ณ วันที่ 11 เมษายน พ.ศ. 2552 ซึ่งปรากฏสถิติผู้ชมรายการทางโทรทัศน์เป็นจำนวนสิบล้านสามแสนคนโดยประมาณ โดยวีดิทัศน์การประกวดร้องเพลงดังกล่าวได้รับการนำลงเผยแพร่ทางเว็บไซต์ยูทูบไม่นานหลังจากรายการตอนดังกล่าวออกฉาย  และเพียงหนึ่งสัปดาห์นับแต่วันนำลงเว็บไซต์ก็มีผู้เข้าชมมากกว่าสี่พันสามร้อยล้านครั้งทั่วโลก โดยมีการรายงานว่าซูเซินถึงกับประหลาดใจและตะลึงกับปฏิกิริยาครั้งนี้ เธอกล่าวด้วยว่าไม่ต้องการให้ชื่อเสียงมาเปลี่ยนแปลงเธอ

## เชิงอรรถ




## อ้างอิง



### ภาษาไทย
* "อินเทอร์เน็ตช่วยให้สาวเฉิ่มเสียงดีดังทั่วโลกใน 1 สัปดาห์". (2552, 17 เมษายน). *เนชั่นชาแนลเบรกกิงนิวส์.* [ออนไลน์]. เข้าถึงได้จาก: . (เข้าถึงเมื่อ: 20 เมษายน 2552).

### ภาษาต่างประเทศ
* Ben McConville. (2009, 16 April). "Singing 'spinster' strikes chord in talent contest". *SignonSandiego.* [Online]. Available: . (Accessed: 20 April 2009).
* "Britain's Got Talent star Susan Boyle proves big hit on YouTube". (2009, 14 April). *DailyRecord.* [Online]. Available: . (Accessed: 20 April 2009).
* "Fringe Facts". (2008). *The Edinburgh Festival.* [Online]. Available: . (Accessed: 20 April 2009).
* Gillian Harris. (2009, 19 April). "She who laughs last - songstress Susan Boyle". *The Sunday Times.* [Online]. Available: . (Accessed: 20 April 2009).
* Harry Smith. (2009, 16 April). "She Dreamed A Dream". *CBS News.* [Online]. Available: . (Accessed: 20 April 2009).
* Jill Lawless. (2009, 16 April). "Singing `spinster' strikes chord in talent contest". *Yahoo! News.* [Online]. Available: . (Accessed: 20 April 2009).
* Jose Antonio Vargas. (2009, 19 April). "Scottish Singer's Audition Video Sets Online Record". *The Washington Post.* [Online]. Available: . (Accessed: 20 April 2009).
* Karla Adam. (2009, 14 April). "The Scot Heard Round the World". *The Washington Post.* [Online]. Available: . (Accessed: 20 April 2009).
* Leigh Holmwood. (2009, 18 April). "Susan Boyle: a dream come true". *The Guardian.* [Online]. Available: . (Accessed: 20 April 2009).
* Mike Celizic. (2009, 17 April). "‘Never been kissed’ singer, 47, wows Cowell". *MSNBC.* [Online]. Available: . (Accessed: 20 April 2009).
* Natalie Clarke. (2009, 17 April). "'They called me Susie Simple', but singing superstar Susan Boyle is the one laughing now". *Mail Online.* [Online]. Available: . (Accessed: 20 April 2009).
* "Profile: Susan Boyle - Britain's got the unlikeliest angel". (2009, 19 April). *The Sunday Times.* [Online]. Available: . (Accessed: 20 April 2009).
* "Scottish singer 'gobsmacked' by overnight stardom". (2009, 17 April). *CNN.* [Online]. Available: . (Accessed: 20 April 2009).
* "Simon talking about Susan Boyle phenomenon". (2009, 16 April). *Fox News.* [Online]. Available: . (Accessed: 20 April 2009).
* Stuart MacDonald. (2009, 12 April). "Secret sadness of Britain's Got Talent star". *Sunday Times.* [Online]. Available: . (Accessed: 20 April 2009).
* "Susan Boyle". (n.d.). *YouTube.* [Online]. Available: . (Accessed: 20 April 2009).
* "Susan Boyle 'has been kissed', neighbour claims". (2009, 18 April). *Telegraph.* [Online]. Available: . (Accessed: 20 April 2009).
* "Talent show singer is online hit ". (2009, 15 April). *BBC News.* [Online]. Available: . (Accessed: 20 April 2009).
* "The voice of an angel's face is from the UK has attracted a world ... 'ordinary woman'". (2009, 18 April). *MeetMe.* [Online]. Available: . (Accessed: 20 April 2009).


หมวดหมู่:นักร้องสกอตแลนด์
หมวดหมู่:อินเทอร์เน็ตมีม
หมวดหมู่:บุคคลจากพื้นที่สภาเวสต์โลเทียน